ПИКРАБАЗУЛ АХ.

Соназул свераби саг1таз рорцараб,

Гьаб сих1къот1иялъул къварилъиго щиб?

Къаси бец1аб сардилъ лъедолел унел

Пикрабазул х1орил гъварилъи кинаб?

Кинидул мокъида жавгьарал г1адал,

Г1анч1аб лъимерлъуда паркъолеб заман,

Зодир ц1вабзазухъе ишанги гьабун

Гьуинал анищаз г1уц1араб къисмат.

Свераби г1емераб, г1узрабаз ц1ураб,

Ц1амул гьир ч1ик1араб, г1ор лъадал ц1ураб,

Зазилъан хъархъилъан хъурщизе ккараб,

Щобалги , гох1алги регун жиб араб.

Байдаби т1огьолал, лъимал т1аг1амаб

Муг1рузул каранда хьухь базе щвараб,

Щубил т1анхазда т1ад кенч1олеб бакъул

Берцинлъи босизе санаг1ат ккарал.

Дир пикрабазул ах, хивалазул их,

Харида щуб г1адин бакъукь кенч1араб,

Гьебг1ан г1умру къокъаб, гьебг1ан къиматаб,

Къисматалъул ралъдалъ лъедон х1алхьеч1еб.

.